Oudpolisiebeampte, 2 ander skuldig aan student se ontvoeringArgieffoto ’n Voormalige polisiebeampte en twee ander mense is in die Bloemfonteinse streekhof skuldig bevind op aanklagte van ontvoering en poging tot dwelmhandel. Dít nadat hulle in 2016 ’n chemiestudent aan die Universiteit van die Vrystaat (UV) gedwing het om hulle te help om dwelms te vervaardig. Die student is destyds teen sy wil in ’n huis aangehou waar die dwelms vervaardig is. Die student kon later daarin slaag om uit die huis te ontsnap en die voorval by die polisie aan te meld. Kapt. Christopher Singo, woordvoerder van die Valke, sê ’n klopjag is kort daarna by die betrokke huis uitgevoer waar die 29-jarige Moleboheng Precious Mohasoa, voorheen verbonde aan die polisie se eenheid vir beskerming en beveiliging (PSS), Innocent Paki Kompi (31) en Napo Moses Mahasoa (33) in hegtenis geneem is. Daar is ook destyds op dwelms beslag gelê wat in ’n kluis in die huis versteek was. Mohasoa, Kompi en Mahasoa sal na verwagting op 22 Februarie gevonnis word.